প্রতীকের প্রতিবেশীদের বয়ানও সংগ্রহ করতে চায় পুলিশ

কলকাতা: আইপ্যাক কর্ণধার প্রতীক জৈনের (Pratik Jain) বাড়ি এবং অফিসে ইডির তল্লাশি অভিযানে (ED Raid at I-PAC) কোন কোন আধিকারিকেরা ছিলেন? তাঁদের শনাক্তকরণের প্রক্রিয়া চালাচ্ছে কলকাতা পুলিশ (Kolkata Police)। লাউডন স্ট্রিটের প্রতীকের বাড়িতে ইডির হানা নিয়ে বিশদে জানতে তাঁর প্রতিবেশীদের সঙ্গেও কথা বলতে চায় পুলিশ। প্রতীকের বাড়ির আশপাশে যাঁরা থাকেন, তাঁদের বয়ান সংগ্রহ করা হতে পারে। ইডি সে দিন ঠিক কখন এসেছিল, পুলিশ পৌঁছোনোর আগে পর্যন্ত কী কী করেছে, পরেই বা কী ঘটে, কেউ কিছু দেখেছেন কি না, এলাকার বাসিন্দাদের কাছে তা জানতে চাওয়া হবে। থানায় ডেকে প্রতীকের প্রতিবেশীদের সঙ্গে কথা বলতে পারে পুলিশ।

কলকাতা পুলিশ সূত্রের খবর, তল্লাশির দিন প্রতীকের বাড়িতে কোন আধিকারিকরা ছিলেন, তাঁদের শনাক্ত করতে খতিয়ে দেখা হচ্ছে বাড়ির রেজিস্টারও! কিন্তু কলকাতা পুলিশ সূত্রে খবর, সেই রেজিস্টারে কোনও ইডি আধিকারিকদের নাম নেই। আবাসনের নিরাপত্তারক্ষীদের ধাক্কা দিয়েই প্রতীক জৈনের বাড়িতে কেন্দ্রীয় তদন্তকারী সংস্থার আধিকারিকরা ঢুকেছিলেন বলে জানতে পেরেছেন তদন্তকারীরা।শুধু তাই নয়, নিরাপত্তারক্ষীদের মোবাইল ফোনও কেড়ে নেওয়া হয়েছিল বলে দাবি। অন্যদিকে ঘটনার দিনের বিস্তারিত তথ্য পেতে আইপ্যাক কর্তার প্রতিবেশীদেরও তলব করল কলকাতা পুলিশ। ইতিমধ্যেই কেয়ারটেকার, নিরাপত্তারক্ষী সহ ৩ জনকে তলব করেছে শেক্সপিয়র সরণি থানার পুলিশ। শনিবার সকালেই আবাসনের আবাসনের সিসিটিভি ক্যামেরার ফুটেজ এবং ডিভিআর সংগ্রহ করে কলকাতা পুলিশ। বাজেয়াপ্ত করা হয় আবাসনের সিকিউরিটি রেজিস্টারও। বয়ান রেকর্ড করা হয়েছে প্রতীক জৈনের বাড়ির পরিচারিকা এবং নিরাপত্তার দায়িত্বে থাকা কর্মীদেরও।